Karl Amundsen

Karl Amundsen (født 10. november 1873 på Brandval, død 13. juni 1961 på Løten) var en norsk snekker og forretningsfører fra Brandval i Hedmark, og politiker for henholdsvis Arbeiderpartiet og kommunistpartiet (NKP).

Amundsen vokste opp på en husmannsplass under gården Sjøndem i Brandval. Han gikk i lære og ble bygningssnekker i Kristiania, og bodde så ei tid etter 1900 i Romedal der kona hans var fra. I 1904 bosatte han seg på Løten, og arbeidet på Klevfos Cellulose- & Papirfabrikk. Som formann i fagforeningen fikk han sparken i 1909 fordi han «hadde vært en farlig oppvigler som sådde misnøyens sæd blant arbeiderne». I 1911 fikk han arbeid som forretningsfører for sjukekassa i Løten og ellers var «riksforsikringenes tilsynsmand».

Etter å ha vært med i styret i Hedmark Arbeiderparti i seks år, var han amtsformann i samme parti fra 1912. Det samme året ble han valgt til å representere enmannskretsen Søndre Hedemarken på Stortinget. Valgt inn for Arbeiderpartiet hadde han i 1913-15 sete i tollkomiteen. Ved stortingsvalget 1915 fikk han i andre valgomgang 4 379 stemmer, men tapte for Karl Wefring fra Frisinnede Venstre som fikk 4 886 stemmer. Både i 1921 og 1924 stilte Amundsen som kandidat ved stortingsvalg, i 1924 for det nye Norges Kommunistiske Parti, begge gangene uten å nå opp.

Amundsen ble kjent for å ha kommet på avisnavnet Demokraten.

Referanser

Kilder
Lindstøl, Tallak: Stortinget og Statsraadet 1814-1914. Kristiania, 1914

Stortingsrepresentanter 1913–1915
Personer fra Kongsvinger kommune
Stortingsrepresentanter for Hedemarkens amt
Stortingsrepresentanter fra Ap